Til læreren

**Materialet**

Hvorfor læse raptekster i dansk?

Først og fremmest fordi de unge kender genren. De synes, at det er spændende at arbejde med rap, og de ved en masse. Og via deres fascination kan man give dem nogle redskaber til at analysere tekster og tage stilling til teksternes indhold, form og budskab. Mange af rappens virkemidler (symbolik, metaforer, rim) findes også i traditionel lyrik, og det kan være en måde at øge deres interesse for litteratur. Kurset kan måske også være med til at øge elevernes bevidsthed om sproget og den ungdomskultur og det samfund, de er en del af. De elever, der har svært ved den analytiske tilgang, kan motiveres bedre ved at lade dem lytte til musikken og se musikvideoen, ligesom der er flere kreative opgaver for denne type af elever.

**Opbygning af materialet**

Kurset er bygget op som tre temaer; raptekster, sprog og provokation og musikvideo. De tre temaer kan læses uafhængigt af hinanden, men kan også kombineres efter ønske.

Den første side i kurset om hiphoppens historie og kendetegn kan give eleverne en større forståelse for den kultur, rappen udsprang fra. Men den historiske dimension er knap så vigtig for at kunne arbejde med teksterne.

Fokus er lagt på analysen af rap som tekster (lyrik), og jeg vil anbefale, at man på klassen gennemgår en raptekst ud fra analysemodellen. Jeg har foreslået Jokerens ”Kvinde din – møgluder”, men det kan i princippet være hvilken som helst god raptekst, man kan bruge. Men vælg en tekst, der er forholdsvis nem at gå til, både på det indholdsmæssige plan og på det sproglige plan. Generelt har jeg bestræbt mig på at finde tekster, hvor graden af indforståethed er forholdsvis lav. Og hvor brugen af metaforer ikke virker som en bremseklods. Jokerens tekst fungerer godt som introduktion, fordi eleverne forholdsvist nemt kan se og genkende de følelser, jeg-fortælleren har i forhold til ekskæresten. Lad eleverne gennemgå teksten linje for linje – og sætte ord på jeg´ets følelser . Lad dem finde eksempler på billedsprog (sammenligninger, symboler og klicheer, mærkelige ordsammensætninger) og på sproglige træk som slang, mundtlighed mm.

Resten af materialet kan så bruges som et pluk-materiale, efter tid og interesse. Det samme gør sig gældende på opgavesiden. Opgaverne varierer meget i tidsforbrug og arbejdsformer og indbyder til differentiering.

Dele af kurset kan man sagtens tænke sig indgå i andre sammenhænge. Debatten om, hvorvidt rap er voldsforherligende, kunne indgå i et tema om vold. Andre mulige temaer, hvor materialet kan bruges, kunne fx være ”Sprog og kommunikation”, ”Subkulturer” og ”Seksualisering af samfundet”. Jeg kan også til niveau C anbefale skuespillet ”Dom over skrig” af Christian Lollike, der i et barsk sprog undersøger nogle af de mekanismer, der ligger til grund for voldsomme gruppevoldtægter. Rap kan også læses i en litteraturhistorisk sammenhæng (fx kunne man læse digte fra Rudolf Broby Johansens digtsamlingen BLOD, eller tekster af Tom Kristensen og Dan Turell)

Flere af opgaverne ligger op til tværfagligt samarbejde, især med IT. Men det ville også være nærliggende at samarbejde med engelsk. Rapperen Eminem er et oplagt emne, fordi hans liv og musik er så dokumenteret – og fordi han i tekster , videoer og i Filmen ”8 Mile” flere gange har bragt sig på kant med den amerikanske regering. I et tema om bandeliv og ghettoliv kan man læse tekster af Akon. Hans tekster er meget nemme at læse og forstå. Læs fx rapteksten ”Ghetto”.

Læsesvage elever kan vælge at få læst dele af materialet op. Og det kan være en god ide at arbejde med portfolio for at understøtte læringen. Har skolen et LMS-system, der muliggør, at flere elever kan arbejde på samme dokument, kan denne arbejdsform anbefales i flere af opgaverne.